PS มองภาคอสังหาฯ มีแนวโน้มโต 15% มีโครงการที่อยู่ระหว่างการขายเพียบ
PS มองปีนี้ภาคอสังหาฯ มีแนวโน้มโต 15% จากปีก่อน ชู backlog ราว 2.05 หมื่นลบ. พร้อมมีโครงการที่อยู่ระหว่างการขาย 181 โครงการ มูลค่ารวมกว่า 8 หมื่นลบ. 
14 ส.ค. 2558

นายทองมา วิจิตรพงศ์พันธุ์ ประธานกรรมการบริหารและกรรมการผู้จัดการใหญ่ บริษัท พฤกษา เรียลเอสเตท จำกัด (มหาชน) หรือ PS เปิดเผยว่า ปีนี้แม้ภาพรวมเศรษฐกิจของประเทศจะยังคงชะลอตัว แต่สำหรับภาคอสังหาริมทรัพย์ แนวโน้มคาดว่าน่าจะเติบโตเพิ่มขึ้น 15% จากปีที่ผ่านมา
สำหรับตลาดอสังหาริมทรัพย์ในเขตกรุงเทพฯ และปริมณฑลในภาพรวมครึ่งปีแรกของปี 58 จะมีมูลค่าตลาดรวม 179,344 ล้านบาท เติบโตเพิ่มขึ้น 31% เมื่อเทียบกับช่วงเดียวกันของปีที่ผ่านมา แต่สำหรับ PS มียอดขายเติบโต 33.5% จากช่วงเดียวกันของปีก่อนและยังคงรักษาส่วนแบ่งการตลาดได้ดี (Market Share) ที่ 12% โดยสามารถครองตำแหน่งผู้นำทาวน์เฮาส์ ที่มีส่วนแบ่งการตลาดสูงถึง 33% และบ้านเดี่ยวที่มีส่วนแบ่งตลาดอยู่ที่ 13%
ด้านนายเลอศักดิ์ จุลเทศ รองประธานกรรมการบริหารและกรรมการผู้อำนวยการ เปิดเผยว่า ผลประกอบการในครึ่งปีแรกมียอดขาย 23,939 ล้านบาท คิดเป็น 51% เทียบกับเป้าหมายทั้งปี 47,000 ล้านบาท และมีรายได้ 21,766 ล้านบาท คิดเป็น  46% เทียบกับเป้ารายได้ทั้งปี 47,000 ล้านบาท
สำหรับในครึ่งปีหลังบริษัทยังมีรายได้ที่รอรับรู้ (Backlog) เหลืออยู่อีก 20,508 ล้านบาท พร้อมทั้งมีโครงการที่อยู่ระหว่างการขาย (Active Projects) ณ สิ้นเดือนมิ.ย. 58 จำนวน 181 โครงการ มูลค่าโครงการรวมกว่า 8 หมื่นล้านบาท จึงมั่นใจว่าในปีนี้บริษัทจะบรรลุเป้าหมายที่ตั้งไว้ได้อย่างแน่นอน
 